Jekk jinġabru biżżejjed firem jista' jsir vot ta' fiduċja quddiem il-Kunsill Ġenerali Jidher li qed jinġabru l-firem bil-għan li jsir vot ta’ fiduċja fil-Kap tal-Partit Nazzjonalista Adrian Delia wara t-telfa kbira li ġarrab il-partiti fl-elezzjonijiet Ewropej. Il-ġurnal The Times of Malta jikkwota sorsi mill-Partit Nazzjonalista jisħqu li ġaladarba l-Grupp Parlamentari baqa’ lura milli jieħu azzjoni, anke jekk ħafna huma kontra Adrian Delia, l-unika soluzzjoni li għad fadal huwa li jittieħed vot dwar il-kap quddiem il-Kunsill Ġenerali. Skont l-istatut tal-Partit Nazzjonalista, il-Kunsill li jiġbor fih il-fergħat u l-kumitati sezzjonali kollha, jista’ jitlaqqa’ jekk ikun hemm talba minn 150 membru jew aktar. Adrian Delia mill-ewwel iddikjara li mhux se jkun qed jirriżenja u dan wara li għal aktar minn darba insista li t-tesserati tal-Partit Nazzjonalista tawh mandat biex iwassal lill-partit sal-elezzjoni ġenerali. Intant, hemm metodu ieħor kif Adrian Delia jista’ jkun imġiegħel jirriżenja. F’Jannar li għadda, il-gazzetta ILLUM kienet irrappurtat kif numru ta' Deputati Nazzjonalisti lesti jiffirmaw stqarrija ta' sfiduċja f'Adrian Delia bħala Kap tal-Oppożizzjoni u jieħdu  l-firem tagħhom għand il-President tar-Repubblika , jekk dawn jiffurmaw il-maġġoranza tad-Deputati Nazzjonalisti. F'dan il-każ il-President ikollha tfittex dik il-persuna li tikkmanda l-fiduċja tal-maġġoranza tad-Deputati tal-PN. Ftit tal-ġimgħat ilu, Deputat Nazzjonalista u kien qal mal-istess gazzetta li hemm Deputati li għalkemm huma kontra Delia, qed jibżgħu jniżżlu isimhom fuq karta li tista’ taqsam il-partit. Fil-fatt, jekk id-Deputati jirnexxielhom ineħħu lil Delia minn Kap tal-Oppożizzjoni, dan jista’ xorta waħda jiddeċiedi li ma jirriżenjaw minn Kap Nazzjonalista, mossa li fi kliem is-sors, tista’ taqsam il-partit